b'\n_START_ARTICLE_\nRa\xc4\x8dunalo\n_START_PARAGRAPH_\nRa\xc4\x8dun\xc3\xa1lo je naprava ali stroj za izvajanje numeri\xc4\x8dnih izra\xc4\x8dunov._NEWLINE_Danes najbolj raz\xc5\xa1irjena vrsta ra\xc4\x8dunal so elektronski kalkulatorji, v preteklosti pa so ljudje uporabljali \xc5\xa1e celo vrsto druga\xc4\x8dnih ra\xc4\x8dunal._NEWLINE_Ra\xc4\x8dunala so v novej\xc5\xa1em \xc4\x8dasu vgrajena tudi v druge naprave, recimo mobilne telefone, v 1980. so bile raz\xc5\xa1irjene digitalne ure z ra\xc4\x8dunali. Ra\xc4\x8dunala se uporabljajo na razli\xc4\x8dnih podro\xc4\x8djih, eno od zna\xc4\x8dilnih podro\xc4\x8dij je \xc5\xa1olska uporaba.\n_START_SECTION_\nZgodovina\n_START_PARAGRAPH_\nPrva ra\xc4\x8dunala so verjetno izna\xc5\xa1li Babilonci okoli leta 2400 pr. n. \xc5\xa1t. Ra\xc4\x8dunali so tako, da so premikali kamen\xc4\x8dke (kroglice) po gladki povr\xc5\xa1ini ozroma po posebej za to narejenih \xc5\xbelebi\xc4\x8dkih. Tako ra\xc4\x8dunalo imenujemo abak. Pozneje so za\xc4\x8deli kroglice natikati na \xc5\xbeice, da je bilo ra\xc4\x8dunaje la\xc5\xbeje._NEWLINE_Prvo mehansko ra\xc4\x8dunalo je izdelal (verjetno) nem\xc5\xa1ki matematik Wilhelm Schickard v letu 1623._NEWLINE_Leta 1642 je Blaise Pascal (takrat \xc5\xa1e komaj devetnajstleten!) izdelal zelo dobro mehansko ra\xc4\x8dunalo, ki se po njem imenuje paskalina. Ra\xc4\x8dunala tega tipa so bila dolgo \xc4\x8dasa izredno priljubljena._NEWLINE_Pascalovo delo je nadgradil Gottfried Wilhelm Leibniz, ki je v letih 1671-1673 izdelal svoj ra\xc4\x8dunski stroj. Poimenoval ga je Staffelwalze (stopni\xc4\x8dasti valj)._NEWLINE_Kmalu po tem, ko je John Napier izumil logaritem, so se pojavila prva logaritemska ra\xc4\x8dunala (okoli 1620-1630). T\xc3\xa1ko ra\xc4\x8dunalo je sestavljeno iz mirujo\xc4\x8dega in drsnega dela. Oba dela sta ozna\xc4\x8dena z logaritmi\xc4\x8dno lestvico, kar omogo\xc4\x8da mno\xc5\xbeenje. Logaritemsko ra\xc4\x8dunalo je bilo nepogre\xc5\xa1ljiv spremljevalec vsakega resnega znanstvenika matemati\xc4\x8dno-tehni\xc4\x8dne smeri pribli\xc5\xbeno do leta 1970, ko so jih izpodrinila elektronska ra\xc4\x8dunala - kalkulatorji._NEWLINE_V trgovinah in uradih je bilo se\xc5\xa1tevanje in od\xc5\xa1tevanje dosti pomembnej\xc5\xa1e od mno\xc5\xbeenja, zato se tam niso uveljavila logaritemska ra\xc4\x8dunala, pa\xc4\x8d pa se\xc5\xa1tevalni stroji, ki so bili v bistvenih potezah nasledniki paskaline. Taki stroji so do\xc5\xbeiveli pravi razcvet v prvi polovici 20. stoletja, okoli leta 1985 pa so jih izpodrinili elektronski osebni ra\xc4\x8dunalniki._NEWLINE_V zadnji \xc4\x8detrtini 20. stoletja so svet osvojila elektronska \xc5\xbeepna ra\xc4\x8dunala, ki jih imenujemo tudi kalkulatorji. Prvi elektronski ra\xc4\x8dunski stroji so se pojavili okoli leta 1950. Bili so veliki in nezanesljivi, vendar pa so pomenili prvi korak v pravi smeri. Po letu 1970 so se raz\xc5\xa1irili manj\xc5\xa1i in priro\xc4\x8dnej\xc5\xa1i \xc5\xbeepni kalkulatorji, ki so danes za marsikoga nepogre\xc5\xa1ljiv pripomo\xc4\x8dek pri ra\xc4\x8dunanju.'